CELEX: 32015R1206
Language: ro
Date: 2015-07-23 00:00:00
Title: Regulamentul de punere în aplicare (UE) 2015/1206 al Comisiei din 23 iulie 2015 de încheiere a procedurii antisubvenție privind importurile de produse plate din oțeluri inoxidabile laminate la rece originare din Republica Populară Chineză și de abrogare a Regulamentul de punere în aplicare (UE) nr. 1331/2014 prin care se supun înregistrării importurile de produse plate din oțeluri inoxidabile laminate la rece, originare din Republica Populară Chineză și din Taiwan

24.7.2015   
            
            
               RO
            
            
               Jurnalul Oficial al Uniunii Europene
            
            
               L 196/4
            
         REGULAMENTUL DE PUNERE ÎN APLICARE (UE) 2015/1206 AL COMISIEI
   din 23 iulie 2015
   de încheiere a procedurii antisubvenție privind importurile de produse plate din oțeluri inoxidabile laminate la rece originare din Republica Populară Chineză și de abrogare a Regulamentul de punere în aplicare (UE) nr. 1331/2014 prin care se supun înregistrării importurile de produse plate din oțeluri inoxidabile laminate la rece, originare din Republica Populară Chineză și din Taiwan
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 597/2009 al Consiliului din 11 iunie 2009 privind protecția împotriva importurilor care fac obiectul unor subvenții din partea țărilor care nu sunt membre ale Comunității Europene (1) (denumit în continuare „regulamentul antisubvenție de bază”), în special articolele 14 și 24,
   întrucât:
   1.   PROCEDURA
   
   1.1.   Deschiderea procedurii
   
   
               (1)
            
            
               La 14 august 2014, Comisia Europeană (denumită în continuare „Comisia”) a anunțat, printr-un aviz publicat în Jurnalul Oficial al Uniunii Europene
                   (2) (denumit în continuare „aviz de deschidere”), deschiderea unei proceduri antisubvenție privind importurile în Uniune de produse plate din oțeluri inoxidabile laminate la rece, originare din Republica Populară Chineză (denumită în continuare „procedura antisubvenție”).
            
         
               (2)
            
            
               Procedura antisubvenție a fost deschisă în urma unei plângeri depuse la 1 iulie 2014 de Eurofer (denumit în continuare „reclamantul”) în numele producătorilor din Uniune care reprezintă peste 25 % din producția totală de produse plate din oțeluri inoxidabile laminate la rece a Uniunii.
            
         
               (3)
            
            
               Plângerea conținea elemente de probă prima facie care atestau subvenționarea produsului în cauză și prejudiciile materiale rezultând din aceasta, care au fost considerate suficiente pentru a justifica deschiderea unei proceduri.
            
         
               (4)
            
            
               Comisia a oferit, în mod oficial, consultanță reclamantului, altor producători cunoscuți din Uniune, producătorilor-exportatori cunoscuți din Republica Populară Chineză (denumită în continuare „RPC”), autorităților din RPC, importatorilor, furnizorilor și utilizatorilor cunoscuți, comercianților, precum și asociațiilor despre care se cunoaște că sunt vizate de deschiderea procedurii și i-a invitat să participe. Părțile interesate au avut posibilitatea de a-și prezenta în scris punctele de vedere și de a solicita o audiere în termenul stabilit în avizul de deschidere.
            
         1.2.   Procedura antidumping desfășurată în paralel
   
   
               (5)
            
            
               La 26 iunie 2014, Comisia a anunțat printr-un aviz publicat în Jurnalul Oficial al Uniunii Europene
                   (3) deschiderea unei proceduri antidumping privind importurile de produse plate din oțeluri inoxidabile laminate la rece originare din RPC și din Taiwan în temeiul articolului 5 din Regulamentul (CE) nr. 1225/2009 al Consiliului (4) (denumit în continuare „regulamentul antidumping de bază”).
            
         
               (6)
            
            
               La 24 martie 2015, Comisia a adoptat Regulamentul de punere în aplicare (UE) 2015/501 (5). Ancheta este în curs.
            
         1.3.   Înregistrarea
   
   
               (7)
            
            
               În urma unei cereri adresate de către reclamant și susținute de documente justificative, Comisia a adoptat la 15 decembrie 2014 Regulamentul de punere în aplicare (UE) nr. 1331/2014 (6) prin care se supun înregistrării importurile de produse plate din oțeluri inoxidabile laminate la rece, originare din Republica Populară Chineză și din Taiwan, începând cu 17 decembrie 2014.
            
         
               (8)
            
            
               Înregistrarea importurilor în scopul anchetei antidumping desfășurate în paralel a fost întreruptă prin Regulamentul de punere în aplicare (UE) 2015/501. Înregistrarea importurilor în scopul procedurii antisubvenție a continuat.
            
         2.   RETRAGEREA PLÂNGERII ȘI ÎNCHEIEREA PROCEDURII
   
   
               (9)
            
            
               Printr-o scrisoare adresată Comisiei la data de 11 mai 2015, reclamantul și-a retras în mod oficial plângerea.
            
         
               (10)
            
            
               În conformitate cu articolul 14 alineatul (1) din regulamentul antisubvenție de bază, în cazul în care reclamantul își retrage plângerea, procedura poate fi încheiată, cu excepția cazului în care o asemenea încheiere nu ar fi în interesul Uniunii.
            
         
               (11)
            
            
               Comisia a considerat că prezenta procedură antisubvenție ar trebui încheiată, dat fiind că respectiva anchetă nu a relevat niciun motiv care să arate că o asemenea încheiere nu ar fi în interesul Uniunii. Părțile interesate au fost informate în consecință și au avut posibilitatea de a prezenta observații. Comisia nu a primit nicio observație care să ducă la concluzia că o astfel de încheiere nu ar fi în interesul Uniunii.
            
         
               (12)
            
            
               Prin urmare, Comisia concluzionează că procedura antisubvenție privind importurile în Uniune de produse plate din oțeluri inoxidabile laminate la rece originare din RPC ar trebui încheiată fără instituirea de măsuri.
            
         3.   ABROGARE A REGULAMENTULUI DE PUNERE ÎN APLICARE (UE) NR. 1331/2014
   
   
               (13)
            
            
               Având în vedere cele de mai sus, ar trebui să se întrerupă înregistrarea importurilor în scopul anchetei antisubvenție, în conformitate cu articolul 24 alineatul (5) din regulamentul antisubvenție de bază. Prin urmare, Regulamentul de punere în aplicare (UE) nr. 1331/2014 ar trebui abrogat.
            
         
               (14)
            
            
               Prezentul regulament este conform cu avizul comitetului instituit prin articolul 15 alineatul (1) din Regulamentul (CE) nr. 1225/2009,
            
         ADOPTĂ PREZENTUL REGULAMENT:
   Articolul 1
   Procedura antisubvenție privind importurile în Uniune de produse plate din oțeluri inoxidabile laminate la rece originare din Republica Populară Chineză și încadrate în prezent la codurile NC 7219 31 00, 7219 32 10, 7219 32 90, 7219 33 10, 7219 33 90, 7219 34 10, 7219 34 90, 7219 35 10, 7219 35 90, 7220 20 21, 7220 20 29, 7220 20 41, 7220 20 49, 7220 20 81 și 7220 20 89 se încheie.
   Articolul 2
   Regulamentul de punere în aplicare (UE) nr. 1331/2014 prin care se supun înregistrării importurile de produse plate din oțeluri inoxidabile laminate la rece, originare din Republica Populară Chineză și din Taiwan se abrogă.
   Articolul 3
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 23 iulie 2015.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 188, 18.7.2009, p. 93.
   
      (2)  JO C 267, 14.8.2014, p. 17.
   
      (3)  JO C 196, 26.6.2014, p. 9.
   
      (4)  Regulamentul (CE) nr. 1225/2009 al Consiliului din 30 noiembrie 2009 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene (JO L 343, 22.12.2009, p. 51).
   
      (5)  Regulamentul de punere în aplicare (UE) 2015/501 al Comisiei din 24 martie 2015 de instituire a unei taxe antidumping provizorii privind importurile de produse plate din oțeluri inoxidabile laminate la rece originare din RPC și din Taiwan (JO L 79, 25.3.2015, p. 23).
   
      (6)  Regulamentul de punere în aplicare (UE) nr. 1331/2014 al Comisiei din 15 decembrie 2014 prin care se supun înregistrării importurile de produse plate din oțeluri inoxidabile laminate la rece, originare din Republica Populară Chineză și din Taiwan (JO L 359, 16.12.2014, p. 90).